CELEX: 32006R1278
Language: el
Date: 2006-08-25 00:00:00
Title: Κανονισμός (ΕΚ) αριθ. 1278/2006 της Επιτροπής, της 25ης Αυγούστου 2006 , σχετικά με ειδικό μέτρο παρέμβασης για τη βρώμη στη Φινλανδία και στη Σουηδία για την περίοδο εμπορίας 2006/07

26.8.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 233/6
            
         
      ΚΑΝΟΝΙΣΜΌΣ (ΕΚ) αριθ. 1278/2006 ΤΗΣ ΕΠΙΤΡΟΠΉΣ
   
   της 25ης Αυγούστου 2006
   σχετικά με ειδικό μέτρο παρέμβασης για τη βρώμη στη Φινλανδία και στη Σουηδία για την περίοδο εμπορίας 2006/07
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 1784/2003 του Συμβουλίου, της 29ης Σεπτεμβρίου 2003, σχετικά με την κοινή οργάνωση της αγοράς σιτηρών (1), και ιδίως το άρθρο 7,
   Εκτιμώντας τα ακόλουθα:
   
               (1)
            
            
               Η βρώμη συγκαταλέγεται μεταξύ των προϊόντων που διέπονται από την κοινή οργάνωση αγοράς στον τομέα των σιτηρών. Ωστόσο, δεν αποτελεί μέρος των βασικών σιτηρών που αναφέρονται στο άρθρο 5 του κανονισμού (ΕΚ) αριθ. 1784/2003, για τα οποία προβλέπεται αγορά στην παρέμβαση.
            
         
               (2)
            
            
               Η βρώμη παράγεται σε σημαντικές ποσότητες και κατά παράδοση στη Φινλανδία και στη Σουηδία και προσαρμόζεται καλά στις κλιματικές συνθήκες που επικρατούν στις χώρες αυτές. Η παραγωγή αυτή υπερβαίνει κατά πολύ τις ανάγκες των εν λόγω χωρών κατά τρόπο ώστε να είναι υποχρεωμένες να διαθέτουν τα πλεονάσματά τους προς τρίτες χώρες. Η προσχώρησή τους στην Κοινότητα δεν τροποποίησε καθόλου την κατάσταση που επικρατούσε προηγουμένως.
            
         
               (3)
            
            
               Μια ενδεχόμενη μείωση της καλλιέργειας βρώμης στη Φινλανδία και στη Σουηδία θα πραγματοποιείτο υπέρ άλλων σιτηρών που τυγχάνουν του καθεστώτος παρέμβασης, και κυρίως υπέρ του κριθαριού. Κύριο χαρακτηριστικό της κατάστασης του κριθαριού είναι μία υπερβολική παραγωγή τόσο στις δύο βόρειες χώρες όσο και στο σύνολο της Κοινότητας. Μια μεταφορά της καλλιέργειας βρώμης προς την καλλιέργεια κριθαριού θα συμβάλει μόνο στην επιδείνωση της πλεονασματικής αυτής κατάστασης. Είναι, κατά συνέπεια, ενδεδειγμένο να συνεχίσει να εξάγεται η βρώμη προς τις τρίτες χώρες.
            
         
               (4)
            
            
               Η βρώμη μπορεί να αποτελέσει αντικείμενο της επιστροφής που αναφέρεται στο άρθρο 13 του κανονισμού (ΕΚ) αριθ. 1784/2003. Η γεωγραφική θέση της Φινλανδίας και της Σουηδίας τοποθετεί αυτές τις χώρες σε μια λιγότερο ευνοϊκή κατάσταση όσον αφορά τις εξαγωγές σε σχέση με τα άλλα κράτη μέλη. Ο καθορισμός μιας επιστροφής βάσει του εν λόγω άρθρου 13 ευνοεί κατά κύριο λόγο τις εξαγωγές από τα άλλα κράτη μέλη. Πρέπει, κατά συνέπεια, να προβλεφθεί ότι η παραγωγή βρώμης στη Φινλανδία και τη Σουηδία θα αντικαθίσταται ολοένα και περισσότερο από την παραγωγή κριθαριού. Πρέπει, επομένως, να αναμένεται, κατά τη διάρκεια των επόμενων περιόδων, η προσκόμιση στην παρέμβαση στη Φινλανδία και στη Σουηδία, σύμφωνα με το άρθρο 5 του κανονισμού (ΕΚ) αριθ. 1784/2003, σημαντικών ποσοτήτων κριθαριού, η μόνη δυνατότητα διάθεσης των οποίων είναι η εξαγωγή προς τις τρίτες χώρες. Οι εξαγωγές αυτές από τα αποθέματα παρέμβασης είναι πιο δαπανηρές για τον κοινοτικό προϋπολογισμό από ό,τι οι απευθείας εξαγωγές.
            
         
               (5)
            
            
               Ειδικό μέτρο παρέμβασης κατά την έννοια του άρθρου 7 του κανονισμού (ΕΚ) αριθ. 1784/2003 αποτρέπει το συμπληρωματικό αυτό κόστος. Η παρέμβαση αυτή μπορεί να πραγματοποιηθεί με τη μορφή μέτρου, σκοπός του οποίου είναι η διευκόλυνση της αγοράς βρώμης στη Φινλανδία και στη Σουηδία. Η χορήγηση επιστροφής βάσει διαγωνισμού, η οποία θα εφαρμόζεται μόνο στη βρώμη που παράγεται και εξάγεται από τις δύο αυτές χώρες αποτελεί το πλέον κατάλληλο μέτρο σ’ αυτό το πλαίσιο.
            
         
               (6)
            
            
               Η φύση και οι στόχοι του εν λόγω μέτρου καθιστούν κατάλληλη την έναντι αυτού αναλογική εφαρμογή του άρθρου 13 του κανονισμού (ΕΚ) αριθ. 1784/2003, καθώς και των κανονισμών που εκδόθηκαν κατ’ εφαρμογή αυτού του κανονισμού, και ιδίως του κανονισμού (ΕΚ) αριθ. 1501/95 της Επιτροπής, της 29ης Ιουνίου 1995, για τη θέσπιση ορισμένων λεπτομερών κανόνων εφαρμογής του κανονισμού (ΕΟΚ) αριθ. 1766/92 του Συμβουλίου, όσον αφορά τη χορήγηση επιστροφών κατά την εξαγωγή, καθώς και τα μέτρα τα οποία πρέπει να λαμβάνονται σε περίπτωση διαταραχής της αγοράς στον τομέα των σιτηρών (2).
            
         
               (7)
            
            
               Ο κανονισμός (ΕΚ) αριθ. 1501/95 προβλέπει, μεταξύ άλλων δεσμεύσεων του υπερθεματιστή, την υποχρέωση να καταθέσει αίτηση πιστοποιητικού εξαγωγής και να συστήσει εγγύηση. Πρέπει να καθοριστεί το ποσό αυτής της εγγύησης.
            
         
               (8)
            
            
               Τα εν λόγω σιτηρά πρέπει να εξαχθούν πράγματι από τα κράτη μέλη στα οποία έχει εφαρμοσθεί ένα ειδικό μέτρο παρέμβασης. Επομένως, πρέπει να περιοριστεί η χρησιμοποίηση των πιστοποιητικών εξαγωγής αφενός, στις εξαγωγές από το κράτος μέλος στο οποίο είχε ζητηθεί το πιστοποιητικό και αφετέρου στη βρώμη, που παράγεται στη Φινλανδία και τη Σουηδία.
            
         
               (9)
            
            
               Λαμβανομένων υπόψη των ευρωπαϊκών συμφωνιών σύνδεσης μεταξύ των Ευρωπαϊκών κοινοτήτων και των μελών τους, αφενός, και της Δημοκρατίας της Βουλγαρίας (3) και της Ρουμανίας (4), αφετέρου, είναι αναγκαίο να αποκλειστούν οι εν λόγω χώρες από τον κατάλογο των επιλέξιμων προορισμών. Επιπλέον, δεδομένου του τρόπου υπολογισμού της επιστροφής, που βασίζεται στις τιμές αγοράς για τους μακρινούς προορισμούς, πρέπει να αποκλειστούν οι κοντινοί προορισμοί, δηλαδή η Ελβετία και η Νορβηγία για τις οποίες τα μέτρα αυτά δεν δικαιολογούνται λόγω του σχετικά χαμηλού κόστους διακίνησης που οφείλεται στην εγγύτητά τους ή στις διαθέσιμες οδούς επικοινωνίας προς τους προορισμούς αυτούς.
            
         
               (10)
            
            
               Για να υπάρξει ίση μεταχείριση όλων των ενδιαφερομένων, είναι απαραίτητο να προβλεφθεί ίδια διάρκεια ισχύος των πιστοποιητικών που έχουν εκδοθεί.
            
         
               (11)
            
            
               Για την ομαλή διεξαγωγή της διαδικασίας διαγωνισμού για εξαγωγή, επιβάλλεται να προβλεφθεί μια ελάχιστη ποσότητα, καθώς και η προθεσμία και ο τύπος της διαβίβασης των προσφορών που κατατίθενται στις αρμόδιες αρχές.
            
         
               (12)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης σιτηρών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   1.   Εφαρμόζεται ειδικό μέτρο παρέμβασης, υπό μορφή επιστροφής κατά την εξαγωγή για 100 000 τόνους βρώμης που έχουν παραχθεί στη Φινλανδία και στη Σουηδία και προορίζονται να εξαχθούν από τη Φινλανδία και στη Σουηδία προς όλες τις τρίτες χώρες, εκτός της Βουλγαρίας, Νορβηγίας, Ρουμανίας και Ελβετίας.
   Το άρθρο 13 του κανονισμού (ΕΚ) αριθ. 1784/2003, καθώς και οι διατάξεις που εκδόθηκαν κατ’ εφαρμογή αυτού του άρθρου, εφαρμόζονται κατ’ αναλογία στην εν λόγω επιστροφή.
   2.   Οι οργανισμοί παρέμβασης της Φινλανδίας και Σουηδίας αναλαμβάνουν την υποχρέωση εφαρμογής του μέτρου που προβλέπεται στην παράγραφο 1.
   Άρθρο 2
   1.   Προκειμένου να καθοριστεί το ποσό της επιστροφής που προβλέπεται στο άρθρο 1 παράγραφος 1, διεξάγεται διαγωνισμός.
   2.   Ο διαγωνισμός αφορά τις ποσότητες βρώμης που αναφέρονται στο άρθρο 1 παράγραφος 1, οι οποίες πρέπει να εξαχθούν προς όλες τις τρίτες χώρες, εκτός της Βουλγαρίας, Νορβηγίας, Ρουμανίας και Ελβετίας.
   3.   Ο διαγωνισμός είναι ανοιχτός έως τις 28 Ιουνίου 2007. Κατά τη διάρκειά του γίνονται εβδομαδιαίοι διαγωνισμοί για τους οποίους οι ημερομηνίες κατάθεσης των προσφορών καθορίζονται στην προκήρυξη του διαγωνισμού.
   Κατά παρέκκλιση από το άρθρο 4 παράγραφος 4 του κανονισμού (ΕΚ) αριθ. 1501/95, η προθεσμία για την υποβολή προσφορών για τον πρώτο μερικό διαγωνισμό λήγει στις 14 Σεπτεμβρίου 2006.
   4.   Οι προσφορές πρέπει να κατατεθούν στους οργανισμούς παρέμβασης της Φινλανδίας ή της Σουηδίας που ορίζονται στην προκήρυξη του διαγωνισμού.
   5.   Ο διαγωνισμός διεξάγεται σύμφωνα με τις διατάξεις του κανονισμού (ΕΚ) αριθ. 1501/95.
   Άρθρο 3
   Μια προσφορά ισχύει μόνον εάν:
   
               α)
            
            
               αφορά τουλάχιστον 1 000 τόνους·
            
         
               β)
            
            
               συνοδεύεται από γραπτή δέσμευση του προσφέροντος που θα προσδιορίζει ότι αφορά μόνο βρώμη που έχει παραχθεί στη Φινλανδία και στη Σουηδία και που θα εξαχθεί από τη Φινλανδία ή τη Σουηδία.
            
         Αν δεν τηρηθεί η υποχρέωση που αναφέρεται στο στοιχείο β), η εγγύηση που αναφέρεται στο άρθρο 12 του κανονισμού (ΕΚ) αριθ. 1342/2003 της Επιτροπής (5) καταπίπτει, πλην περίπτωσης ανωτέρας βίας.
   Άρθρο 4
   Στο πλαίσιο του διαγωνισμού που αναφέρεται στο άρθρο 2, στην αίτηση και στο πιστοποιητικό εξαγωγής πρέπει να αναγράφεται στη θέση 20, μία από τις δύο ακόλουθες ενδείξεις:
   
               —
            
            
               :
            
            
               στη φινλανδική γλώσσα
            
            
               :
            
            
               Asetus (EY) N:o 1278/2006 – Todistus on voimassa ainoastaan Suomessa ja Ruotsissa,
            
         
               —
            
            
               :
            
            
               στη σουηδική γλώσσα
            
            
               :
            
            
               Förordning (EG) nr 1278/2006 – Licensen giltig endast i Finland och Sverige.
            
         Άρθρο 5
   Η επιστροφή ισχύει μόνο για τις εξαγωγές από τη Φινλανδία και τη Σουηδία.
   Άρθρο 6
   Η εγγύηση που αναφέρεται στο άρθρο 5 παράγραφος 3 στοιχείο α) του κανονισμού (ΕΚ) αριθ. 1501/95 είναι 12 ευρώ ανά τόνο.
   Άρθρο 7
   1.   Κατά παρέκκλιση από τις διατάξεις του άρθρου 23 παράγραφος 1 του κανονισμού (ΕΚ) αριθ. 1291/2000 της Επιτροπής (6), τα πιστοποιητικά εξαγωγής που εκδίδονται σύμφωνα με το άρθρο 8 παράγραφος 1 του κανονισμού (ΕΚ) αριθ. 1501/95 θεωρούνται, για τον καθορισμό της διάρκειας ισχύος τους, ότι εκδόθηκαν την ημέρα κατάθεσης της προσφοράς.
   2.   Τα πιστοποιητικά εξαγωγής που εκδίδονται στο πλαίσιο του διαγωνισμού που αναφέρεται στο άρθρο 2 ισχύουν από την ημερομηνία έκδοσής τους, κατά την έννοια της παραγράφου 1 του παρόντος άρθρου, έως το τέλος του τέταρτου μήνα που ακολουθεί.
   3.   Κατά παρέκκλιση από το άρθρο 11 του κανονισμού (ΕΚ) αριθ. 1291/2000, τα πιστοποιητικά εξαγωγής που εκδίδονται στο πλαίσιο του διαγωνισμού που αναφέρεται στο άρθρο 2 του παρόντος κανονισμού ισχύουν μόνο στη Φινλανδία και στη Σουηδία.
   Άρθρο 8
   Ο φινλανδικός και ο σουηδικός οργανισμός παρέμβασης διαβιβάζουν ηλεκτρονικά στην Επιτροπή τις προσφορές που κατατίθενται το αργότερο μιάμιση ώρα μετά τη λήξη της προθεσμίας για την εβδομαδιαία κατάθεση των προσφορών, όπως προβλέπεται στην προκήρυξη διαγωνισμού, χρησιμοποιώντας το έντυπο που εμφαίνεται στο παράρτημα.
   Σε περίπτωση που δεν υπάρχουν προσφορές, ο φινλανδικός και ο σουηδικός οργανισμός παρέμβασης ενημερώνουν σχετικά την Επιτροπή εντός της ίδιας προθεσμίας που αναφέρεται στο πρώτο εδάφιο.
   Η καθορισμένη ώρα για την κατάθεση των προσφορών είναι η ώρα Βελγίου.
   Άρθρο 9
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 25 Αυγούστου 2006.
      
         
            Για την Επιτροπή
         
         Mariann FISCHER BOEL
         
         
            Μέλος της Επιτροπής
         
      
   
   
      (1)  ΕΕ L 270 της 21.10.2003, σ. 78. Κανονισμός όπως τροποποιήθηκε με τον κανονισμό (ΕΚ) αριθ. 1154/2005 της Επιτροπής (ΕΕ L 187 της 19.7.2005, σ. 11).
   
      (2)  ΕΕ L 147 της 30.6.1995, σ. 7. Κανονισμός όπως τροποποιήθηκε τελευταία με τον κανονισμό (ΕΚ) αριθ. 777/2004 (ΕΕ L 123 της 27.4.2004, σ. 50).
   
      (3)  Απόφαση 2003/286/ΕΚ του Συμβουλίου της 8ης Απριλίου 2003 (ΕΕ L 102 της 24.4.2003, σ. 60) που προσαρμόστηκε με την απόφαση 2005/430/ΕΚ, Ευρατόμ του Συμβουλίου και της Επιτροπής της 18ης Απριλίου 2005 (ΕΕ L 155 της 17.6.2005, σ. 1).
   
      (4)  Απόφαση 2003/18/ΕΚ του Συμβουλίου της 19ης Δεκεμβρίου 2002 (ΕΕ L 8 της 14.1.2003, σ. 18) που προσαρμόστηκε με την απόφαση 2005/431/ΕΚ, Ευρατόμ του Συμβουλίου και της Επιτροπής της 18ης Απριλίου 2005 (ΕΕ L 155 της 17.6.2005, σ. 26).
   
      (5)  ΕΕ L 189 της 29.7.2003, σ. 12.
   
      (6)  ΕΕ L 152 της 24.6.2000, σ. 1.
   
      ΠΑΡΑΡΤΗΜΑ
      Διαγωνισμός της επιστροφής κατά την εξαγωγή βρώμης από τη Φινλανδία και τη Σουηδία προς όλες τις τρίτες χώρες, εκτός της Βουλγαρίας, Νορβηγίας, Ρουμανίας και Ελβετίας
      Έντυπο (1)
      
      [Κανονισμός (ΕΚ) αριθ. 1278/2006]
      [Λήξη της προθεσμίας για την υποβολή προσφορών]
      
                  1
               
               
                  2
               
               
                  3
               
            
                  Αύξων αριθμός υποβαλλόντων προσφορά
               
               
                  Ποσότητες σε τόνους
               
               
                  Ποσό της επιστροφής κατά την εξαγωγή
                  (σε ευρώ/τόνο)
               
            
                  1
               
               
                   
               
               
                   
               
            
                  2
               
               
                   
               
               
                   
               
            
                  3
               
               
                   
               
               
                   
               
            
                  κ.λπ.
               
               
                   
               
               
                   
               
            
         (1)  Διαβιβάζεται στη ΓΔ Γεωργίας (D/2).